ועדת הכלכלה, כנסת 17, פרוטוקול מספר 446, 2008-01-02 09:00

גלעד ארדן: בוקר טוב, אני מתכבד לפתוח את הישיבה.

גלעד ארדן: על סדר היום הצעת חוק הגבלת הפרסומת והשיווק של מוצרי טבק (תיקון מס' 4)(החלה על מוצרים המשמשים לעישון טבק), התשס"ז-2007, של חברי הכנסת רוברט אילטוב ויוסף שגל (פ/1938).

גלעד ארדן: הצעת החוק היום נמצאת אצלנו דיון בהכנה לקריאה השנייה והשלישית, היא עברה במליאת הכנסת ב-10.7.07.

גלעד ארדן: אני אאפשר למציע להציג בקצרה שוב את הצעת החוק, למרות שלפי התרשמותי, היא לא עוסקת רק בהגבלת פרסומות ושיווק אלא גם קובעת איסור על מכירת נרגילה לקטינים.

גלעד ארדן: אני כבר מכין אותך שיגידו שאתה קיצוני.

גלעד ארדן: .. בבקשה.

רוברט אילטוב: מנושא הקיצוניות אני לא מפחד כי כל נושא של איסור פרסום שם של חשוד, האשימו אותי כבר בדיקטטורה.

רוברט אילטוב: .. אני חושב שנכון להיום אפשר לראות ילדים עם ההורים שלהם בגיל 12 מעשנים יחד נרגילה בלי מודעות לסכנה שבנרגילה.

רוברט אילטוב: החוק הזה בא לתקן את הדבר הזה.

רוברט אילטוב: עישון נרגילה יותר מסוכן מעישון סיגריות.

רוברט אילטוב: היו מסמכים של הממ"מ בנושא, היו מחקרים אחרים, בכל אופן, מה שעולה מהמחקרים, שסיבוב אחד של נרגילה הוא בעצם חפיסת סיגריות שלמה, ובזה טמון הסיכון.

רוברט אילטוב: הצעת החוק היא פשוטה, מדברת על כך שהפרסום צריך להיות עם אזהרה על כל מוצרי נרגילה וטבק נרגילה וגם האיסור על מכירת מוצרי נרגילה וטבק לנרגילה לקטינים עד גיל 18 ייאסר.

רוברט אילטוב: לדעתי, הצעת החוק תמנע סכנה מילדים שחושבים שנרגילה זה בילוי.

גלעד ארדן: לפני שנקרא את הסעיפים ונשמע הערות, אם יש הערות כלליות בקשר לחוק, זה הזמן.

גלעד ארדן: אני מבין שהחוק הוא בקונצנזוס.

גלעד ארדן: אני מבקש מהיועץ המשפטי להציג בכללי את עיקרי ההצעה ואז לקרוא את הסעיפים.

ניר ימין: הצעת החוק רוצה להוסיף לאיסור מכירה שקבוע בחוק הגבלת הפרסומת והשיווק למוצרי טבק גם איסור על השכרה או השאלה של מוצר טבק ומציעה להרחיב את ההגדרה, כך שיכלול לא רק את מוצרי הטבק אלא גם מוצר המשמש לעישון טבק – נרגילות וכן הלאה.

גלעד ארדן: איסור השאלה או השכרה לקטינים, כי לגבי זה יש אי בהירות בנושא – יש איסור היום למכור סיגריות לקטינים, ומרחיבים את האיסור על נרגילות בגלל חוסר המודעות לנזק הבריאותי.

ניר ימין: בדיוק.

ניר ימין: קורא סעיף 1.

גלעד ארדן: הערות להגדרה?

גלעד ארדן: אני מעמיד להצבעה את תיקון סעיף 1 כפי שהוקרא.

גלעד ארדן: מי בעד?

גלעד ארדן: הסעיף אושר פה אחד.

ניר ימין: סעיף 2 הוא תיקון של סעיף 8א, שם מדובר על איסור מכירת ניקוטין, וההצעה של חבר הכנסת אילטוב היא להרחיב את זה להשכרה או להשאלה לקטין.

גלעד ארדן: מה העסקה שמתבצעת שם?

רוברט אילטוב: יש מקרים שבמקומות נותנים לעשן, לא מוכרים או משכירים, אלא משאילים, ואז נוצר מצב שמשכירים נרגילה למספר שעות ובשולחן יושבים קטינים ואז הם נחשפים לעישון נרגילה.

גלעד ארדן: יש גם התופעה שלא לוקחים ממך כסף על זה – אגב זה שאתה יושב במקום, משאילים לך.

ניר ימין: בחוק השכירות והשאילה יש הגדרות שונות, ולכן חשוב היה לעשות את ההבחנה בין שכירות והשאלה.

ניר ימין: חשוב להפנות את תשומת לב הוועדה לסעיף 8 שלא נמצא בהצעת החוק שעניינו איסור מתנות.

ניר ימין: לשיקול דעתם של חברי הכנסת, אם להכניס לסעיף 8 גם את איסור השיווק גם על מוצר המשמש לעישון טבק, כלומר שאי אפשר יהיה לתת מתנות מצורפות לנרגילות או פרסים מצורפים לנרגילות וכן הלאה.

גלעד ארדן: 8א עוסק באיסור מכירה לקטינים.

גלעד ארדן: 8 מדבר על קידום מכירות של מוצרי טבק על ידי לתת אותם יחד עם פרס כלשהו.

גלעד ארדן: אתה אומר שהוועדה תהיה מודעת שבסעיף זה נרגילה לא תהיה נכללת, ושואל אותנו אם אנו רוצים להרחיב את האיסור הזה גם על מוצרי נרגילה.

ניר ימין: הפרס פה נלווה למוצר הטבק.

חיים גבע: הסעיף הזה בכלל צריך הבהרה, כי היום אנו נתקלים בכל מיני אירועים של קידום מכירות של חברות סיגריות שאתה נותן חפיסה ריקה והם נותנים חפיסה מלאה של המותג שלהם - כל מיני החלפות לכאורה ולא בחינם.

חיים גבע: ההגדרה "ללא תמורה" לא לגמרי ברורה.

גלעד ארדן: לתת חפיסה ריקה זו תמורה פיקטיבית ואם משרד הבריאות יתבע כאלו אנשים או יקנוס אותם, אני מניח שהתופעה תופסק.

גלעד ארדן: לדעתי, החוק הקיים עונה על זה.

ניר ימין: אני מסכים.

ניר ימין: אני גם חושב שהאלטרנטיבה להגיד שהאיסור לשווק מוצרי טבק אלא בתמורה שוות ערך או בתמורה מסוימת – משהו מאוד בעייתי, כי מוכרים את המוצרים האלה.

גלעד ארדן: האם קיימת תופעה, שנותנים נרגילות יחד עם פרס?

גלעד ארדן: אני לא מכיר את זה.

נועה גל: אם ייתנו את הנרגילה עצמה כמתנה, זה יגרור שימוש נוסף.

ניר ימין: אם רוצים שהאיסור יכלול גם את ההפצה של הנרגילה ללא תמורה, צריך לתקן את סעיף (ב).

גלעד ארדן: להפיץ זה לא מתנה חד פעמית, השאלה למה לא כתוב פה "עוסק" או "מטעמו".

גלעד ארדן: אדם אחד לא יכול לתת מתנה לחברו?

ניר ימין: אני לא חושב שזה נכנס לגדר הפצה.

גלעד ארדן: אני חושש מלעשות תיקונים חפוזים שאנו לא מבינים את המשמעויות שלהם.

גלעד ארדן: אם בעתיד משרד הבריאות ימצא לנכון, יזהה תופעה כזו, אני מניח שהוועדה לא תדחה אותו על הסף.

ניר ימין: קורא סעיף 2.

ניר ימין: זה הסעיף שדיברנו עליו.

ניר ימין: כותרת השוליים מדברת על איסור מכירה לקטין והצעת החוק מבקשת להרחיב את זה על איסור גם להשכיר או להשאיל.

ניר ימין: סעיף (א) שאנו מתקנים מדבר על איסור מכירה של מוצר טבק לקטין ולכן ההצעה להרחיב את זה גם על איסור מוצר שמשמש לעישון טבק לפי ההגדרה שהובאה קודם לכן.

ניר ימין: מוצע גם להוסיף את סעיף (א1) שעניינו השכרה או השאלה, כלומר שיהיה איסור גם להשאיל או להשכיר מוצר המשמש לעישון טבק לקטין ולכן דרושים תיקונים בסעיפים (ב) ו-(ג); סעיף (ב) מדבר על ההסמכה של בעל עסק לדרוש מאדם שמבקש שיספקו לו מוצר טבק, ואנו מבקשים שזה יורחב - גם מי שמבקש שיספקו לו מוצר המשמש לעישון טבק – שיציג לו תעודה מזהה שבה ניתן לוודא את גילו, וסעיף (ג) מדבר על חובה להציג במקום בולט בעסק בצורה שיקבע שר הבריאות בהקשר הזה את המכירה, השכרה או השאלה של מוצר המשמש לעישון טבק לפי הוראות הסעיפים הקיימים וסעיף (א1) שהוספנו עכשיו.

גלעד ארדן: הערות?

גלעד ארדן: יש פה נציגים של חברות הטבק?

דן פרידמן: אכן.

עמוס האוזנר: נכחתי בוועידה בקפריסין לפני כשנתיים ונכחו שם נציגים מסוריה ולבנון, והם הסבירו את הנזקים החמורים שיש מעישון של נרגילה, והם הסבירו שאם אדם יושב במעגל של נרגילה, בתוך שעה הוא יספוג לתוכו כמות ששווה לחפיסת סיגריות שלמה.

רוברט אילטוב: אמרתי את זה בתחילת דבריי.

חיים גבע: יש ניירות עמדה של ארגון הבריאות העולמי, יש הרבה מחקרים של כל מיני אוניברסיטאות, בעיקר מהמערב, שעושות את המחקרים בעיקר במדינות ערב, לבנון, ירדן, מצרים, ערב הסעודית, שלוחות של אוניברסיטאות אמריקאיות וכאלה שעושות שם מחקרים בנושא הזה כי זו תופעה שהולכת ונפוצה גם בארצות הברית ובאירופה, בעיקר בקרב סטודנטים.

חיים גבע: יש גם מחקרים ישראליים שהתפרסמו מאז, גם בעיתונות ישראלית וגם בעיתונות בין לאומית, ומסתבר שהנזקים די דומים לנזקי סיגריות, יש כמה הבדלים לרעת הנרגילה, והסיבה שהיא יותר חמורה, כי נושא אחד זה המים בנרגילה – יש להם אפקט יותר בעייתי מאשר בסיגריות; המים מרטיבים את העשן ומאפשרים ספיגה יעילה יותר של חומרים מעשן הנרגילה, המים שאמורים לסנן מגבירים את ספיגת הרעלים, כמות העשן שעוברת בעישון נרגילה היא הרבה יותר גדולה, הטבק עצמו מגיע למקומות בלי פיקוח, תכולת הרעלים שלו גבוהה יותר, בקיצור הנזקים חמורים יותר וכמות העשן גדולה יותר, ולכן ההשוואה.

חיים גבע: יש נייר עמדה של ארגון הבריאות העולמי שאומר שעישון נרגילה של שלושת רבעי שעה יכול להגיע לכמות של בין 3-5 חפיסות סיגריות מבחינת כמות העשן שעוברת בעישון סיגריה לעומת עישון נרגילה.

יאיר עמיקם: מדרך הטבע אנו מתמקדים כאן בעישון, סרטן וכל הדברים האלה ולא מזכירים את העובדה שנרגילה – מכיוון שזה כלי "חברתי", גם הפייה שעוברת מפה לפה, גם כאן יש פוטנציאל להרבה מחלות שקשורות בלוע ובשפתיים.

יאיר עמיקם: כלומר יש עוד סכנות לנרגילה.

עמוס האוזנר: מכיוון שמדובר על קטינים, אחת הבעיות היא ההורים שמשוכנעים שאם הם יעודדו את הילדים שלהם לעשן נרגילה, הם עושים לטובתם, וכדאי שהמסר ייצא מהוועדה הזו, שהעניין אינו כך.

ניר ימין: בסעיף 8א(ד) יש הוראה שאומרת שמי שלא העמיד הודעה במקום בולט בצורה שקבע שר הבריאות את הוראות הסעיפים שהזכרנו, רואים אותו כמי שלא קיים תנאי מתנאי הרשיון שלו שניתן לפי חוק רישוי עסקים וסעיף 14 לחוק רישוי עסקים אומר שמי שלא קיים תנאי כזה, יש עונש די גבוה – מאסר 18 חודשים.

חיים גבע: לעיריות אין סמכות לגבי החוק הזה.

חיים גבע: הצענו לתקן את זה כבר בישיבה הראשונה, אבל זה צריך לעלות במסגרת הצעה נפרדת.

גלעד ארדן: לא נמנע בעדכם.

דיאן לוין-זמיר: לגבי נזקי הנרגילות, מחקר שסיימנו לאחרונה מצביע על כך שבני נוער בכיתות ז', ט' וי"א מודים בכך ב-30% שהם מעשנים נרגילה, כלומר נוסף לנזק גם השכיחות של השימוש בנרגילה ניכרת.

גלעד ארדן: לי היה מחקר שהראה 41%.

חיים גבע: לאחרונה יש ירידה בגלל המאמצים שמשרדי ממשלה וגופים אחרים משקיעים בהסברה בנרגילה באופן ספציפי, קמפיינים בטלוויזיה, עם דגש נפרד על נרגילה.

נועה גל: במסגרת הסדנאות שאנו מעבירים בבתי הספר אנו שמים דגש על נושא הנרגילה, ומביאים למודעות התלמידים והמורים – הרבה פעמים שמעתי מורים שאמרו לי: כרגע הם רק מעשנים נרגילה, אנו רוצים למנוע את הסיגריה, אז אנו מסבירים את הנזק הרב, כפי שציינו פה.

בר סיטון: במקום שהתקשורת תפסה את מקום החינוך יש צורך חשוב להגביל את הפרסום והשיווק של מוצרי הטבק, זו עמדתנו.

בר סיטון: אנו תומכים, כמובן, ובעוד במקומות כמו אנגליה מגבילים פרסום על כל מיני דברים לרעת הנוער – הבוקר למשל ראינו שמתחילים להגביל את הפרסום על ג'אנק פוד, אנו חושבים שראוי שזה יהיה גם אצלנו.

בר סיטון: אם לא מערכת חינוך טובה, לפחות שנגביל את זה מהצד הזה.

רונית תירוש: אתם אומרים שאתם לא מספיק בוגרים כדי להיות ביקורתיים כלפי פרסומות?

בר סיטון: מערכת החינוך כשלה כי היא לא מלמדת חשיבה ביקורתית.

יאיר עמיקם: ממתי ללכת שבי אחרי פרסומת זה עניין של גיל?

גלעד ארדן: הדיון המקיף יותר על נושא הפרסום יחל בשעה 10:00, אני מציע שתישארו.

גלעד ארדן: עוד הערות?

גלעד ארדן: אם כך אני מעמיד להצבעה את סעיף 2 כפי שהוקרא.

גלעד ארדן: מי בעד?

גלעד ארדן: אושר פה אחד.

ניר ימין: קורא סעיף 3.

ניר ימין: אני רוצה להציע שינוי ניסוחי – סעיף 9 עניינו אזהרה, הוא קובע חובת אזהרה על מוצר טבק שמשווק, והכוונה כאן היא להחיל את אותה חובת אזהרה גם על מוצר המשמש לעישון טבק, באותה הגדרה שהוועדה אישרה בסעיף 1.

ניר ימין: ההצעה שלי, במקום לכתוב אחרי "טבק למקטרת" "או לנרגילה", לומר אחרי "מוצרי טבק" "או מוצר המשמש לעישון טבק בחפיסה", כי המוצר המשמש לעישון טבק או מוצר הטבק כולל גם את הטבק למקטרת או לנרגילה, נראה לי שהחזרה מיותרת.

ניר ימין: וההערה שהצעתי להוסיף - כדי שחובת האזהרה על האריזות תכלול גם את חובת האריזה על הנרגילות ועל המוצרים החדשים.

גלעד ארדן: המדבקה נדרשת על החפיסה.

גלעד ארדן: בנרגילה יש אפשרות לשווק בחפיסה, או אתה אומר: לגבי מוצר שמשמש לעישון טבק, לא צריך את החפיסה?

ניר ימין: אנו רוצים שחובת האזהרה תהיה בכל דרך שאפשר.

אילנה מישר: לדעתי, ההצעה הזו מוסיפה, אך בדרך כלל הם לא נמכרים בתוך האריזה.

אילנה מישר: לכן על הבקבוק, זה נראה לי רעיון טוב.

רוברט אילטוב: התיקון הזה יכריח אותם לשים אזהרה על הבקבוקים?

גלעד ארדן: האם הוזמנו יצרני נרגילות לדיון הזה?

לאה ורון: כן.

בר סיטון: הנרגילות בדרך כלל מיובאות.

בר סיטון: השימוש שנעשה הוא בטבק עצמו ובגחלים, לא בנרגילה.

גלעד ארדן: אני מסכים ומבקש לא להעלות את זה להצבעה.

גלעד ארדן: משרד הבריאות ירצה – יבדוק את הנושא יותר לעומק.

גלעד ארדן: היועץ המשפטי של הוועדה הסביר שסעיף 3 לא מוסיף דבר כי ממילא זה נכלל במסגרת ההגדרה.

גלעד ארדן: לכן נוותר על סעיף 3 כי למהות החוק זה לא מוסיף.

עמוס האוזנר: אבל צריך את סעיף 3 בהקשר אחר.

חיים גבע: חפיסה – זה ברור.

חיים גבע: הנושא של נרגילה או של מקטרת, הוא מגיע בתפזורות או בשקיות, אני חושב שהוא דיבר על כל הצורות שהן לא חפיסות.

חיים גבע: גם הנרגילה יכולה להגיע בכל מיני צורות.

חיים גבע: לכן הרעיון שהוסיפו את הטבק למקטרת באריזה, כי זה היה בזמנו המוצר היחיד שלא הגיע בחפיסה, אז אמרו שגם בשקית יש חובה- -

אילנה מישר: אפשר לכתוב "לא ישווק אדם מוצרי טבק בחפיסה או באריזה אחרת", כדי להבהיר שחובת האזהרה היא לא רק על חפיסה.

דארין יעקב: אין מניעה מבחינת ההגדרה בחוק לומר "לרבות", זה פשוט לשים דגש ולהבהיר את המצב המשפטי.

דארין יעקב: אנחנו לא רואים מניעה להרחיב את ההגדרה ולומר "לרבות".

גלעד ארדן: ככל שמדובר על האריזה, נראה לי שזו הרחבה שהיא בסדר, בעיקר שאתם אומרים שיש תופעה שקונים את הנרגילה כמתנה, אז כדאי שההורה יראה אזהרה על האריזה ולא יחשוב שהנרגילה לא מסוכנת לבריאות הילד.

דן פרידמן: לרשום "או באריזה אחרת" זה בעייתי.

דן פרידמן: בזמנו ניהלנו דו שיח פורה וממושך עם משרד הבריאות לגבי אופן הצגת האזהרות.

דן פרידמן: יש אזהרות שונות על חפיסה, יש אזהרות שונות על פאקט.

דן פרידמן: יש תקנות מפורטות.

דן פרידמן: ברגע שאנו אומרים: באריזה, יכול להיות שמישהו יפרש את זה שגם על ארגז גדול שהוא משווק אך הוא לא מגיע לצרכן, צריך לשים גם אזהרות.

גלעד ארדן: הפרשנות צריכה להיות שהנוסח, הגודל, איפה מודבק – זה חייב להיות מוסדר בתקנות, שר הבריאות באישור ועדת הכלכלה.

גלעד ארדן: לכן גם אם נרחיב את זה למשל על הנרגילה והחוק יקבע שגם על אריזת הנרגילה צריכה להיות אזהרה, עד שמשרד הבריאות לא יביא לכאן נוסח, החובה לא תחול.

דן פרידמן: זו אזהרת בררת המחדל שאותה צריך להדפיס על כל אריזה.

דן פרידמן: התקנות אכן משנות את זה לגבי אריזות מסוגים מסוימים.

דן פרידמן: התיקון מעט מרחיק לכת ולא מופיע בהצעת החוק, לכן לא נתתי את דעתי עליו עד הסוף.

דן פרידמן: אני לא בטוח שזה העיתוי הנכון.

דן פרידמן: בזמנו השקענו בזה זמן רב ויצאו תקנות מסודרות.

דן פרידמן: אני לא בטוח שזה העיתוי הנכון לגעת בזה.

גלעד ארדן: קיבלתי את עמדתך.

גלעד ארדן: אני מציע שמשרד הבריאות ייתן את דעתו.

גלעד ארדן: כשתגיעו למסקנות, נשמח להניח את זה על שולחן הוועדה.

גלעד ארדן: אנו לא מצביעים על סעיף 3 כי קיבלנו את פרשנותך שהוא לא מוסיף דבר.

גלעד ארדן: אבל יש צורך בחובת מדבקה טבק למקטרת.

רוברט אילטוב: הסעיף הזה נועד כדי שלא יהיה פרצות בנושא הזה, לכן אנו מגדירים מפורשות את נושא הנרגילה, כי מוצאים כל מיני שיטות להביא את הטבק בדרכים אחרות.

רוברט אילטוב: לכן שלא יהיו אי הבנות.

יצחק וקנין: מה שאתם אומרים פה זה בעיה לכל מצרי הטבק, לא רק הנרגילה.

דארין יעקב: אנו מדברים על המוצר שמשמש לעישון טבק, על המוצר המוגמר.

דארין יעקב: כפי שזה כתוב בהצעת החוק, "או נרגילה", נראה לי שזה מכסה.

דארין יעקב: אחר כך יבואו כל אלה שלא מעוניינים לקחת את הדבר הזה על עצמם ולא להדביק את האזהרה, וימצאו שיטה אחרת – ישימו את זה בשקית ניילון וכל החוק הזה לא יחול.

גלעד ארדן: כלומר גברתי חושבת שאין בעיה בנוסח המונח על שולחננו.

דארין יעקב: כן.

דארין יעקב: גם מבחינה פרשנית, נכון שזה כתוב, שכל אלה שמשווקים את הנרגילות, שיידעו שהחוק מתייחס אליהם.

גלעד ארדן: טוב.

גלעד ארדן: אני מעמיד להצבעה את סעיף 3 כפי שהוקרא.

גלעד ארדן: מי בעד?

גלעד ארדן: אושר פה אחד.

ניר ימין: קורא סעיף 4.

ניר ימין: סעיף (א1) קובע שהמוכר מוצר טבק לקטין בניגוד להוראות סעיף 8א דינו קנס כאמור בסעיף 61(א1) לחוק העונשין, זה קנס מקסימום של 12,900.

ניר ימין: ההצעה של חבר הכנסת אילטוב היא להוסיף לסעיף העונשין הקבוע גם את האיסור על מכירה, השכרה או השאלה של מוצר המשמש לעישון טבק.

גלעד ארדן: כלומר האיסור הכללי הוא איסור מכירה לקטינים והוא מרחיב את זה גם להשכרה או השאלה לקטינים.

גלעד ארדן: למה פה אתם לא אומרים "לרבות נרגילה"?

ניר ימין: כי האיסור שהסעיף מתייחס אליו ב-8א הוא איסור מכירה, השכרה או השאלה.

ניר ימין: חובת האזהרה אינה רלוונטית לסעיף העונשין בסעיף (א1), מתייחסים אליה בסעיף (ב).

ניר ימין: היו"ר גלעד ארדן: לגבי האיסור מכירה לקטינים, רק משטרה יכולה לתת את הקנס?

עמוס האוזנר: בכלל, כל הנושא של האכיפה מפוזר בין כל מיני חוקים.

עמוס האוזנר: האיסור על מכירת סיגריות בודדות זה באחריות משרד האוצר משום מה כי זה בפקודת הטבק.

גלעד ארדן: האם ניסיתם להרחיב את עניין האכיפה פה גם לפקחי הרשות המקומית?

חיים גבע: זה עלה בדיון הראשון בוועדה בהכנה לקריאה ראשונה.

חיים גבע: ההצעה היתה להעתיק את הסעיפים שמקנים לרשות המקומית את הסמכויות בחוק מניעת העישון, להדביק אותם בחוק הזה.

גלעד ארדן: מי התנגד?

יצחק וקנין: לדעתי, השלטון המקומי.

גלעד ארדן: האם ידוע לכם על בעל עסק במדינת ישראל שקיבל קנס מהמשטרה על מכירת סיגריות לקטין?

אילנה מישר: נדמה לי שכן, אבל בדרך כלל זה בתוך מבצע אחר של המשטרה בפיצוציה.

חיים גבע: לפני חודשיים עשו תרגילי עוקץ, שלחו קטין בן 17 לקנות אלכוהול, ושם הם סגרו פיצוציות שמכרו אלכוהול לקטינים, אבל החוק שם קצת שונה, וזה היה עניין של המשטרה, לא של הפיקוח העירוני.

גלעד ארדן: גם אם קטין בא לסופרמרקט ורוצה לקנות בקבוק אלכוהול וסיגריות, אי אפשר למכור לו?

חיים גבע: נכון.

גלעד ארדן: יש הערות לסעיף 4?

גלעד ארדן: אני מעמיד להצבעה את סעיף 4 כפי שהוקרא, מי בעד?

גלעד ארדן: אושר פה אחד.

גלעד ארדן: הצעת החוק אושרה לקריאה השנייה והשלישית, אני מברך את מציעי החוק.

גלעד ארדן: תודה רבה, הישיבה נעולה.